KIRJALLINEN KYSYMYS E-4019/98

esittäjä(t): José Barros Moura (PSE) komissiolle

(8. tammikuuta 1999)

Aihe: Ihmisoikeuksiin liittyvien toimien rahoitus

Euroopan parlamentti antoi 3. joulukuuta 1998 päätöslauselman ihmisoikeus- ja demokratiaohjelmien hallinnoinnista ja rahoituksesta.

Euroopan neuvosto, jonka asema, kokemus ja asiantuntemus ihmisoikeuskysymyksissä ovat huomattavia, on johtanut komission pyynnöstä valtioista riippumattomien järjestöjen ehdottamia toimia, vuoden mittaiset toimet mukaan lukien. Komission päätökset, jotka se on nyt tehnyt kuulematta etukäteen Euroopan neuvostoa, ovat saattaneet kyseenalaiseksi koko järjestelyn.

Siksi pyydän komissiolta tarkempia tietoja seuraavista asioista:

1. Millaista komission ja Euroopan neuvoston yhteistyö näissä asioissa on aikaisemmin ollut? Onko yhteistyön tuloksia arvioitu?

2. Miksi menettelyjä muutettiin yksipuolisesti ottamatta huomioon Euroopan neuvoston kanssa tehtävän yhteistyön tehokkuutta?

3. Mihin toimiin komissio aikoo ryhtyä Euroopan parlamentin päätöslauselman mukaisesti saattaakseen ennalleen Euroopan neuvoston kanssa tehtävän yhteistyön ja hyvät toimielinten väliset suhteet, jotka ovat sekä EU:n että Euroopan neuvoston yhtenevien - ihmisoikeuksien ja demokratian edistämiseen ja puolustamiseen liittyvien - etujen mukaiset?

Komission jäsenen Hans van den Broekinkomission puolesta antama vastaus

(17. helmikuuta 1999)

Komission ja Euroopan neuvoston ihmisoikeus- ja demokratiayhteistyöllä on pitkät perinteet. Euroopan neuvosto ja komissio ovat vuodesta 1993 alkaen toteuttaneet yhteisiä ohjelmia useissa Keski- ja Itä-Euroopan maissa niiden oikeuslaitosten ja paikallishallintojen uudistamiseksi sekä ihmisoikeuksien suojelua koskevien järjestelyjen toteuttamiseksi. Ohjelmat koskevat Albaniaa, Viroa, Liettuaa, Latviaa, Moldaviaa, Azerbaidzania, Armeniaa, Georgiaa, Ukrainaa ja Venäjän federaatiota. Lisäksi on toteutettu teemakohtaisia ohjelmia, jotka koskevat erityisesti kansallisia vähemmistöryhmiä sekä järjestäytyneen rikollisuuden ja korruption torjuntaa. Niihin voivat osallistua kaikki Keski- ja Itä-Euroopan maat. Meneillään olevien toimien kokonaisbudjetti on 13,19 miljoonaa euroa.

Liittovaltiorakenteen lujittamiseksi, ihmisoikeuksien suojelua koskevien järjestelyjen toteuttamiseksi ja oikeuslaitoksen uudistamiseksi Venäjän federaatiossa ja Ukrainassa toteutettujen yhteisten ohjelmien ulkopuolinen arviointi on käynnissä.

Euroopan yhteisöjen tuomioistuin päätti 15. toukokuuta (asia C-106/96) antamallaan tuomiolla jäädyttää kaikki sellaiset ihmisoikeuksia koskevat budjettikohdat, joista myönnetään määrärahoja valtioista riippumattomille järjestöille ja kansainvälisille organisaatioille, kuten Euroopan neuvostolle. Heinäkuun lopussa 1998 tehtiin toimielinten välinen sopimus, jossa sallittiin näiden budjettikohtien käyttö poikkeustapauksissa. Keskeytys ei kuitenkaan vaikuttanut kielteisesti nykyiseen yhteistyöhön eikä estänyt tulevien toimien suunnittelua. Vuonna 1998 suunniteltiin yhteistyössä Euroopan neuvoston kanssa kolme uutta hanketta, jotka komissio hyväksyi.

Euroopan unionin ja Euroopan neuvoston neljänvälisessä kokouksessa 7. lokakuuta 1998 kiiteltiin erityisesti näiden kahden organisaation välistä yhteistyötä.